b'\n_START_ARTICLE_\nVaccin antipertussis\n_START_PARAGRAPH_\nVaccinul antipertussis\xc2\xa0este un vaccin ce protejeaz\xc4\x83 \xc3\xaempotriva tusei convulsive. Exist\xc4\x83 dou\xc4\x83 tipuri principale: vaccinuri celulare \xc8\x99i vaccinuri acelulare. Vaccinul celular are o eficien\xc8\x9b\xc4\x83 de aproximativ 78%, \xc3\xaen timp ce vaccinul acelular are o eficien\xc8\x9b\xc4\x83 de 71\xe2\x80\x9385%. Eficien\xc8\x9ba vaccinurilor pare s\xc4\x83 scad\xc4\x83 cu 2 \xc8\x99i p\xc3\xa2n\xc4\x83 la 10% pe an, vaccinurile acelulare av\xc3\xa2nd o sc\xc4\x83dere mai pronun\xc8\x9bat\xc4\x83 a eficien\xc8\x9bei. Vaccinarea \xc3\xaen timpul sarcinii poate proteja bebelu\xc8\x99ul. Se estimeaz\xc4\x83 c\xc4\x83 vaccinul a salvat via\xc8\x9ba a peste jum\xc4\x83tate de milion de oameni \xc3\xaen anul 2002._NEWLINE_Organiza\xc8\x9bia Mondial\xc4\x83 a S\xc4\x83n\xc4\x83t\xc4\x83\xc8\x9bii \xc8\x99i Centrul pentru Controlul \xc8\x99i Prevenirea Bolilor recomand\xc4\x83 ca to\xc8\x9bi copiii s\xc4\x83 fie inocula\xc8\x9bi antipertussis \xc8\x99i ca acest vaccin s\xc4\x83 fie inclus pe lista vaccinurilor de rutin\xc4\x83, inclusiv pentru persoanele cu HIV/SIDA. De obicei, sunt recomandate trei doze pentru copii, \xc3\xaencep\xc3\xa2nd cu v\xc3\xa2rsta de \xc8\x99ase s\xc4\x83pt\xc4\x83m\xc3\xa2ni. Tinerilor \xc8\x99i adul\xc8\x9bilor le pot fi administrate doze suplimentare. Acest vaccin este disponibil doar \xc3\xaen combina\xc8\x9bie cu alte vaccinuri._NEWLINE_Vaccinurile acelulare sunt utilizate mai frecvent \xc3\xaen \xc8\x9b\xc4\x83rile dezvoltate datorit\xc4\x83 efectelor secundare sc\xc4\x83zute. \xc3\x8entre 10 \xc8\x99i 50% dintre persoanele c\xc4\x83rora_NEWLINE_le sunt administrate vaccinuri celulare prezint\xc4\x83 febr\xc4\x83 \xc8\x99i ro\xc8\x99ea\xc8\x9b\xc4\x83 \xc3\xaen zona de injectare. Convulsiile febrile \xc8\x99i perioade lungi de l\xc4\x83crimare apar la mai pu\xc8\x9bin de 1% dintre cazuri. \xc3\x8en cazul utiliz\xc4\x83rii vaccinurilor acelulare apare o umfl\xc4\x83tur\xc4\x83 a bra\xc8\x9bului, pentru scurt timp, iar aceasta nu este grav\xc4\x83. Efectele secundare ale ambelor tipuri de vaccinuri, dar \xc3\xaen mod special al vaccinului celular, sunt mai pu\xc8\x9bine, cu c\xc3\xa2t v\xc3\xa2rsta copilului este mai sc\xc4\x83zut\xc4\x83. Vaccinurile celulare nu trebuie utilizate dup\xc4\x83 v\xc3\xa2rsta de \xc8\x99ase ani. Nu exist\xc4\x83 probleme neurologice grave pe termen lung care s\xc4\x83 fie asociate cu oricare dintre cele dou\xc4\x83 tipuri de vaccinuri._NEWLINE_Vaccinul antipertussis a fost dezvoltat \xc3\xaen anul 1926. Acesta se afl\xc4\x83 pe lista medicamentelor esen\xc8\x9biale a Organiza\xc8\x9biei Mondiale de S\xc4\x83n\xc4\x83tate, cele mai importante medicamente necesare \xc3\xaentr-un\xc2\xa0sistem de s\xc4\x83n\xc4\x83tate de baz\xc4\x83.'